KOMISSION DELEGOITU ASETUS (EU) 2019/2238,

annettu 1 päivänä lokakuuta 2019,

tiettyjen pohjakalakantojen kalastusta Pohjanmerellä kaudella 2020–2021 koskevan purkamisvelvoitteen täytäntöönpanoa koskevien yksityiskohtien erittelemisestä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Pohjanmeren pohjakalakantoja ja näitä kantoja hyödyntäviä kalastuksia koskevan monivuotisen suunnitelman vahvistamisesta, purkamisvelvoitteen täytäntöönpanoa Pohjanmerellä koskevien yksityiskohtien erittelemisestä sekä neuvoston asetusten (EY) N:o 676/2007 ja (EY) N:o 1342/2008 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/973 (1) ja erityisesti sen 11 artiklan,

ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (2) ja erityisesti sen 15 artiklan 2 kohdan,

sekä katsoo seuraavaa:

(1) Euroopan parlamentin ja neuvoston asetuksella (EU) N:o 1380/2013 (3) pyritään lopettamaan asteittain saaliiden poisheittäminen kaikessa unionin kalastuksessa ottamalla käyttöön purkamisvelvoite, joka koskee saalisrajoitusten alaisten lajien saaliita.

(2) Asetuksen (EU) N:o 1380/2013 9 artiklassa säädetään sellaisten monivuotisten suunnitelmien hyväksymisestä, joihin sisältyy säilyttämistoimenpiteitä asiaankuuluvan maantieteellisen alueen tiettyjä kantoja hyödyntäviä kalastuksia varten.

(3) Kyseisissä monivuotisissa suunnitelmissa eritellään purkamisvelvoitteen täytäntöönpanon yksityiskohdat ja mahdollisesti valtuutetaan komissio erittelemään kyseisiä yksityiskohtia jäsenvaltioiden laatimien yhteisten suositusten perusteella.

(4) Euroopan parlamentti ja neuvosto antoivat 4 päivänä heinäkuuta 2018 asetuksen (EU) 2018/973 (4), jossa vahvistetaan Pohjanmeren pohjakalakantoja ja näitä kantoja hyödyntäviä kalastuksia koskeva monivuotinen suunnitelma. Kyseisen asetuksen 11 artiklassa siirretään komissiolle valta antaa delegoituja säädöksiä tämän asetuksen täydentämiseksi erittelemällä asetuksen (EU) N:o 1380/2013 15 artiklan 5 kohdan a–e alakohdassa säädetyt purkamisvelvoitetta koskevat yksityiskohdat kaikkien niiden Pohjanmeren kantojen osalta, joihin purkamisvelvoitetta sovelletaan kyseisen asetuksen 15 artiklan 1 kohdan nojalla, jäsenvaltioiden laatiman yhteisen suosituksen perusteella.

(5) Komission delegoidussa asetuksessa (EU) 2018/2035 (5) eritellään yksityiskohdat tiettyjen pohjakalakantojen kalastusta Pohjanmerellä kaudella 2019–2021 koskevan purkamisvelvoitteen täytäntöönpanosta Alankomaiden, Belgian, Ranskan, Ruotsin, Saksan, Tanskan ja Yhdistyneen kuningaskunnan, joilla on välitön kalastuksenhoitoetu Pohjanmerellä, esittämän yhteisen suosituksen perusteella.

(6) Kyseiset jäsenvaltiot esittivät Pohjanmeren neuvoa-antavaa toimikuntaa ja pelagisia kantoja koskevaa neuvoa-antava toimikuntaa kuultuaan 29 päivänä toukokuuta 2019 komissiolle uuden yhteisen suosituksen Pohjanmeren pohjakalakantojen purkamisvelvoitteen täytäntöönpanoa koskevista yksityiskohdista. Yhteistä suositusta muutettiin 7 päivänä elokuuta 2019.

(7) Jäsenvaltioiden toimittamassa uudessa yhteisessä suosituksessa esitetään unionin ja Norjan välillä vuonna 2011 (6) ja 2012 (7) sovittujen eräiden teknisten lisätoimenpiteiden jatkamista ja valikoivan SepNep-laitteen käytön sallimista. Toimenpiteillä pyritään parantamaan valikoivuutta ja vähentämään purkamisvelvoitteen piiriin kuuluvien kalastusten tai lajien tahattomia saaliita, ja ne otettiin käyttöön delegoidulla asetuksella (EU) 2018/2035 vuosiksi 2019–2021 asetuksen (EU) N:o 1380/2013 15 artiklan 5 kohdan a alakohdan nojalla.

(8) Uusia asetus (EU) 2019/1241 kalavarojen säilyttämisestä ja meriekosysteemien suojelemisesta teknisten toimenpiteiden avulla tuli voimaan 14 päivänä elokuuta 2019. Sen liitteessä V vahvistetaan erityisiä säännöksiä Pohjanmerta koskevista alueellisista teknisistä toimenpiteistä, ja siihen sisältyy sääntöjä myös silmäkoosta, siihen liittyvistä edellytyksistä sekä sivusaaliista. Kyseisen asetuksen 15 artiklassa siirretään komissiolle valta antaa delegoituja säädöksiä asetuksen (EU) 2019/1241 liitteissä vahvistettujen teknisten toimenpiteiden muuttamiseksi, täydentämiseksi tai kumoamiseksi taikka niistä poikkeamiseksi, myös purkamisvelvoitteen täytäntöönpanon yhteydessä.

(9) Asetuksessa (EU) 2019/1241 ei säädetä siirtymätoimenpiteistä. Jotta varmistetaan tämän delegoidun asetuksen ja asetuksen (EU) 2019/1241 yhteensopivuus, on tarpeen soveltaa asetuksessa (EU) 2019/1241 vahvistettuja edellytyksiä mutta ottaa samalla huomioon asiaan liittyvät poikkeukselliset olosuhteet. Jäsenvaltioiden toimittamien tietojen perusteella tieteellis-teknis-taloudellinen kalastuskomitea (STECF) antoi myönteisen arvion (8) alueellisen ryhmän toimittamista tiedoista, jotka tukivat yhteiseen suositukseen sisältyviä teknisiä toimenpiteitä. Jäsenvaltiot laativat ja toimittivat yhteisen suosituksen, jonka STECF arvioi ennen uusia teknisiä toimenpiteitä koskevan asetuksen hyväksymistä ja ennen asetuksen (EU) 2019/1241 voimaantuloa, minkä vuoksi siinä ei viitattu kyseiseen asetukseen. Poikkeukselliset olosuhteet huomioon ottaen komissio kuitenkin katsoo, että sen saatavissa tässä vaiheessa olevissa yhteisen suosituksen ja STECF:n arvioinnin tiedoissa mikään ei viittaa siihen, että ehdotetut tekniset lisätoimenpiteet eivät olisi asetuksen (EU) 2019/1241 15 artiklassa teknisiä toimenpiteitä varten vahvistettujen vaatimusten mukaisia.

(10) Jotta voidaan parantaa pyydysten valikoivuutta ja vähentää tahattomia saaliita Skagerrakissa, on aiheellista sisällyttää asetukseen jäsenvaltioiden esittämät tekniset toimenpiteet. Näitä toimenpiteitä olisi sovellettava kaudella 2020–2021.

(11) Kuten asetuksessa (EU) 2018/973 säädetään, Pohjanmeri käsittää ICES (9)-alueet 2a ja 3a sekä ICES-suuralueen 4.

(12) Asiaankuuluvilta tieteellisiltä elimiltä on saatu tieteelliset lausunnot, joita STECF on tarkastellut (10). Komissio toimitti asianomaiset toimenpiteet kirjallisesti käsiteltäväksi asiantuntijaryhmälle, joka muodostuu 28 jäsenvaltion edustajista ja jossa Euroopan parlamentti toimii tarkkailijana.

(13) Joidenkin kantojen, kuten punakampelan, osalta STECF totesi, että yksittäisten kalojen eloonjäämisasteet eivät välttämättä ole yhtä korkeita kuin muilla lajeilla. Komissio tarkasteli kuitenkin kyseisen vapautuksen suhteellista vaikutusta kokonaiskantaan verrattuna yksittäisiin kaloihin ja pani samalla merkille tarpeen jatkaa kalastustoimintaa ja tietojenkeruuta, jotta voidaan käsitellä STECF:n esittämiä huomautuksia. Tapauksissa, joissa pois heitettävien kuolleiden kalojen suhteellinen määrä on verrattain pieni, komissio katsoo, että kalastuksenhoitoa olisi lähestyttävä käytännöllisellä ja varovaisella tavalla sallimalla väliaikaisia vapautuksia. Jos näin ei tehtäisi, ei voitaisi kerätä tietoja, jotka ovat asianmukaisen ja tarkoin harkitun poisheittämisten hallinnoinnin kannalta välttämättömiä, jotta voidaan panna purkamisvelvoite täysimääräisesti täytäntöön.

(14) Delegoidussa asetuksessa (EU) 2018/2035 säädetään trooleilla ICES-alueella 4c pyydetyn säilyttämisen vähimmäisviitekokoa pienemmän merianturan saaliiden eloonjäämisasteeseen perustuvista vapautuksista sellaisen tieteellisen näytön perusteella, joka osoitti poisheitettyjen kalojen korkean eloonjäämisasteen. Kyseistä näyttöä on arvioitu aiempina vuosina, ja STECF totesi (11) näytön olevan riittävä. STECF korosti, ettei kasvualueiden sijainnista ole saatu uusia tietoja (12). Koska kartoitettuja kasvualueita ei tällä hetkellä ole, vapautus voidaan sisällyttää tähän asetukseen, mutta jäsenvaltioiden olisi toimitettava asiaankuuluvat tiedot heti, kun kyseiset alueet on kartoitettu. Koska olosuhteet eivät ole muuttuneet, kyseistä vapautusta olisi sovellettava edelleen tässä asetuksessa.

(15) Delegoidussa asetuksessa (EU) 2018/2035 säädetään ICES-alueilla 2a ja 3a sekä ICES-suuralueella 4 merroilla pyydetyn keisarihummerin saaliiden eloonjäämisasteeseen perustuvasta vapautuksesta asetuksen (EU) N:o 1380/2013 15 artiklan 4 kohdan b alakohdan mukaisesti sellaisen tieteellisen näytön perusteella, joka osoitti poisheitettyjen kalojen korkean eloonjäämisasteen. Kyseistä näyttöä on arvioitu aiempina vuosina, ja STECF totesi (13) näytön olevan riittävä. Koska olosuhteet eivät ole muuttuneet, kyseistä vapautusta olisi sovellettava edelleen tässä asetuksessa.

(16) Delegoidussa asetuksessa (EU) 2018/2035 säädetään ICES-suuralueella 4 ja ICES-alueilla 2a ja 3a tietyillä pyydyksillä pyydetyn keisarihummerin saaliiden eloonjäämisasteeseen perustuvasta vapautuksesta edellyttäen, että on käytetty valikointiristikolla varustettua laitetta. Vapautus myönnettiin sillä edellytyksellä, että jäsenvaltiot toimittavat tietoja Pohjanmeren länsirannikon kalastuksesta. STECF:lle ei ole toimitettu uutta näyttöä korkeasta eloonjäämisasteesta. Jäsenvaltiot katsoivat, että lisätietoja ei tarvita, koska STECF totesi vuonna 2018 Pohjanmeren länsirannikon eloonjäämisennusteita tukevan tieteellisen näytön olevan vankkaa (14). STECF otti kuitenkin esiin kysymyksiä (15), jotka liittyvät itärannikon keisarihummerin ja Pandalus-sukuun kuuluvien lajien kalastukseen, koska nämä tiedot puuttuvat, eikä arviointia keisarihummerin eloonjäämisestä tässä kalastuksessa voida tehdä. Näissä olosuhteissa vapautusta voidaan soveltaa 31 päivään joulukuuta 2020, ja jäsenvaltioiden, joilla on välitön kalastuksenhoitoetu, olisi toimitettava tiedot Pohjanmeren itärannikon kalastuksesta STECF:n arvioitavaksi mahdollisimman pian ja viimeistään 1 päivänä toukokuuta 2020.

(17) Delegoidussa asetuksessa (EU) 2018/2035 säädetään merroilla tai rysillä pyydettyjen saalisrajoitusten alaisten lajien sivusaaliin eloonjäämisasteeseen perustuvasta vapautuksesta sellaisen tieteellisen näytön perusteella, joka osoitti poisheitettyjen kalojen korkean eloonjäämisasteen. Näyttöä on arvioitu aiempina vuosina, ja STECF totesi (16), että käytettävissä olevien tietojen mukaan poisheitettyjen kalojen kuolleisuus on todennäköisesti alhainen, joskin todelliset kalasaaliit ovat vähäisiä. Koska saaliit eivät ole merkittäviä eivätkä olosuhteet muuttuneet, vapautusta olisi edelleen sovellettava tässä asetuksessa.

(18) Delegoidussa asetuksessa (EU) 2018/2035 säädetään tavallisilla verkoilla tai riimuverkoilla ICES-alueella 3a ja ICES-suuralueella 4 pyydetyn punakampelan eloonjäämisasteeseen perustuvasta vapautuksesta. Jäsenvaltiot toimittivat tieteellistä näyttöä osoittaakseen poisheitetyn punakampelan korkean eloonjäämisasteen kyseisessä kalastuksessa. Näyttö toimitettiin STECF:lle, joka totesi (17), että toimitettiin riittävästi tietoja, joiden mukaan eloonjäämisaste on erittäin korkea. Sen vuoksi kyseinen vapautus olisi lisättävä tähän asetukseen.

(19) Delegoidussa asetuksessa (EU) 2018/2035 säädetään ankkuroiduilla kierrenuotilla ICES-alueella 3a ja ICES-suuralueella 4 pyydetyn punakampelan eloonjäämisasteeseen perustuvasta vapautuksesta. Jäsenvaltiot toimittivat tieteellistä näyttöä osoittaakseen poisheitetyn punakampelan korkean eloonjäämisasteen kyseisessä kalastuksessa. Näyttö toimitettiin STECF:lle, joka totesi (18), että eloonjäämisastetta koskevan tutkimuksen tiedot ovat luotettavia mutta että eloonjäämisasteen parantamiseksi voitaisiin käyttää muitakin toimenpiteitä, koska eloonjäämisaste alenee huomattavasti, jos punakampelan lajitteluaika on yli 30 minuuttia. Sen vuoksi kyseinen vapautus olisi lisättävä tähän asetukseen.

(20) Delegoidussa asetuksessa (EU) 2018/2035 säädetään ICES-alueella 3a ja ICES-suuralueella 4 talvikuukausina trooleilla kampelakalojen tai pyöreiden kalojen kohdennetussa kalastuksessa pyydettyjen punakampelan saaliiden ja sivusaaliiden eloonjäämisasteeseen perustuvasta vapautuksesta. Jäsenvaltiot toimittivat tieteellistä näyttöä osoittaakseen poisheitetyn punakampelan korkean eloonjäämisasteen kyseisessä kalastuksessa. Näyttö toimitettiin STECF:lle (19), joka totesi, että taustaselvityksen mukaan eloonjäämisasteet alenevat, kun lajitteluaika on yli 60 minuuttia kesäkuukausina, minkä vuoksi punakampelan kesäkuukausien alhaisen eloonjäämisprosentin vuoksi on perusteltua rajoittaa vapautus koskemaan vain talvikuukausia. Sen vuoksi kyseinen vapautus olisi lisättävä tähän asetukseen.

(21) Delegoidussa asetuksessa (EU) 2018/2035 myönnettiin ICES-alueilla 2a ja 3a ja ICES-suuralueella 4 millä tahansa pyydyksillä pyydettäville rauskukaloille eloonjäämisasteeseen perustuva vapautus siitä huolimatta, että yksityiskohtaista tieteellistä näyttöä eloonjäämisasteista kaikkien laivastonosien sekä pyydysten, alueiden ja lajien yhdistelmien osalta ei ollut saatavilla. Muutamia poikkeuksia lukuun ottamatta STECF kuitenkin katsoo, että eloonjäämisasteet ovat yleensä korkeita (20), mutta asiasta tarvitaan vielä lisätietoja. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi, vapautus olisi myönnettävä, mutta jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Jäsenvaltioiden, joilla on välitön kalastuksenhoitoetu, olisi toimitettava viimeistään kunkin vuoden 1 päivänä toukokuuta a) suunnitelma, jolla pyritään parantamaan eloonjäämisastetta ja tilkitsemään STECF:n havaitsemia tietoaukkoja ja jota STECF arvioi vuosittain; b) vuotuiset edistymisraportit, mukaan lukien tiedot eloonjäämisastetta koskeviin ohjelmiin tehdyistä muutoksista tai mukautuksista.

(22) Rauskukalojen eloonjäämisastetta tarkasteltaessa havaittiin, että marmorirauskun (Leucoraja naevus) eloonjäämisaste on huomattavasti alhaisempi kuin muilla lajeilla. Lisäksi kyseisen lajin eloonjäämistä koskeva tieteellinen tietämys vaikuttaa olevan vähäisempää. Tämän lajin jättäminen vapautuksen ulkopuolelle estäisi kuitenkin kalastuksen sekä jatkuvan ja tarkan tiedonkeruun. STECF:lle toimitettiin asiaankuuluvaa näyttöä, ja se totesi (21), että marmorirauskun eloonjäämisasteesta on käynnistetty kaksi uutta tutkimusta, mutta asiasta tarvitaan lisää havaintoja, jotta voidaan tehdä lopullinen päätös eloonjäämisasteista vuoden tai kahden kuluessa. Sen vuoksi tämä vapautus olisi myönnettävä kahdeksi vuodeksi ja olisi tehtävä kiireellisesti uusia tutkimuksia ja kehitettävä parempia eloonjäämistoimenpiteitä, jotka olisi toimitettava STECF:lle arvioitavaksi mahdollisimman pian ja viimeistään 1 päivänä toukokuuta.

(23) Uudessa yhteisessä suosituksessa ehdotetaan ICES-alueella 2a ja ICES-suuralueella 4 80–119 millimetrin puomitrooleilla (BT2) pyydetyn vähimmäisviitekokoa pienemmän punakampelan saaliiden eloonjäämisasteeseen perustuvia vapautuksia kaudeksi 2020–2021: — punakampela, joka on pyydetty väistököyttä tai bentaalisen aineksen vapauttavaa paneelia (BRP) käyttävillä pyydyksillä ja aluksilla, joiden moottoriteho on yli 221 kilowattia, — punakampela, joka on pyydetty sellaisten jäsenvaltioiden aluksilla, jotka panevat täytäntöön kaikki kalastustiedot kirjaavaa kalastusta koskevan suunnitelman, — kampelakalat, jotka on pyydetty puomitrooleilla (BT2) ja aluksilla, joiden moottoriteho on enintään 221 kilowattia tai kokonaispituus alle 24 m ja jotka on rakennettu kalastamaan 12 meripeninkulman vyöhykkeellä, jos keskimääräinen troolausaika on alle 90 minuuttia. STECF:lle toimitettiin näyttöä, ja se totesi (22), että vuosina 2020–2021 toteutettavista uusista tutkimushankkeista saatavat uudet tulokset antavat STECF:lle mahdollisuuden tehdä vankkoja päätelmiä puomitrooleilla pyydetyn poisheitetyn punakampelan eloonjäämisestä. Esitettyyn suunnitelmaan sisältyvät tulevat tutkimussuunnitelmat ovat yksityiskohtaisia ja kunnianhimoisia, ja niissä pyritään käsittelemään poisheitetyn punakampelan eloonjäämiseen vaikuttavia epävarmuustekijöitä. Aiemmissa eloonjäämisennusteissa havaittua vaihtelevuutta selittävistä tekijöistä tarvitaan kuitenkin lisätietoja. Vapautus olisi sen vuoksi myönnettävä, mutta olisi edellytettävä, että jäsenvaltiot toimittavat asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Jäsenvaltioiden, joilla on välitön kalastuksenhoitoetu, olisi toimitettava viimeistään kunkin vuoden 1 päivänä toukokuuta a) suunnitelma, jolla pyritään parantamaan eloonjäämisastetta ja tilkitsemään STECF:n havaitsemia tietoaukkoja ja jota STECF arvioi vuosittain; b) vuotuiset edistymisraportit, mukaan lukien tiedot eloonjäämisastetta koskeviin ohjelmiin tehdyistä muutoksista tai mukautuksista.

(24) Uudessa yhteisessä suosituksessa ehdotetaan ICES-suuralueella 4 TBB-pyydyksillä, joiden verkon perän silmäkoko on yli 80 millimetriä, pyydetyn piikkikampelan eloonjäämisasteeseen perustuvaa vapautusta. Jäsenvaltiot toimittivat tieteellistä näyttöä osoittaakseen poisheitetyn piikkikampelan korkean eloonjäämisasteen kyseisessä kalastuksessa. STECF:lle toimitettiin näyttöä, ja se totesi (23), että mitään uutta eloonjäämiseen liittyvää näyttöä ei esitetty ja että aiemmin toimitetut tutkimukset perustuivat muuhun pyydykseen kuin puomitrooliin, minkä vuoksi ne eivät ole edustavia. Jäsenvaltiot ovat kuitenkin sitoutuneet tekemään lisätutkimusta puomitroolilla pyydetyn poisheitetyn piikkikampelan eloonjäämisasteesta ja toimittamaan tarkempia tietoja eloonjäämisestä uudessa hankkeessa, jota on tarkoitus toteuttaa vuoteen 2021 asti. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi, vapautus olisi myönnettävä, mutta jäsenvaltioille olisi asetettava velvoite toimittaa ilmoitetussa määräajassa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Tätä vapautusta olisi sovellettava väliaikaisesti 31 päivään joulukuuta 2020.

(25) Uudessa yhteisessä suosituksessa ehdotetaan, että ICES-alueella 3a ja ICES-suuralueella 4 kesäkuukausina kampelakalojen tai pyöreiden kalojen kohdennetun kalastuksen yhteydessä troolilla, jonka silmäkoko on vähintään 120 mm, pyydetyn punakampelan eloonjäämisasteeseen perustuvan vapautuksen soveltamista jatkettaisiin. Delegoidussa asetuksessa (EU) 2018/2035 sama vapautus myönnettiin vain talvikuukausille (1 päivästä marraskuuta 30 päivään huhtikuuta). Uudessa yhteisessä suosituksessa ehdotetaan myös uusia eloonjäämisasteeseen perustuvia vapautuksia seuraaville: — punakampela, joka on pyydetty ICES-alueella 3a kampelakalojen tai pyöreiden kalojen kohdennetun kalastuksen yhteydessä troolilla, jonka silmäkoko on vähintään 90–99 mm ja joka on varustettu Seltra-paneelilla, — punakampela, joka on pyydetty ICES-suuralueella 4 kampelakalojen tai pyöreiden kalojen kohdennetun kalastuksen yhteydessä troolilla, jonka silmäkoko on vähintään 80–99 mm.

(26) Jäsenvaltiot toimittivat tieteellistä näyttöä osoittaakseen poisheitetyn punakampelan korkean eloonjäämisasteen kyseisessä kalastuksessa. STECF totesi (24), että menetelmät, joilla eloonjäämistä ennustetaan, vaihtelevat eri tutkimuksissa ja että pienempien punakampeloiden, jotka jäävät useammin pyydykseen, jossa troolinperän silmäkoko on pienempi, eloonjäämisasteiden on osoitettu olevan alemmat. Punakampelan eloonjäämisestä kesäkuukausina voitaisiin kuitenkin tehdä edustava arviointi koko aluetta koskevan kattavan tieteellisen raportin perusteella. Sen vuoksi komissio katsoo, että tämä vapautus olisi myönnettävä vain yhdeksi vuodeksi ja olisi tehtävä kiireellisesti uusia tutkimuksia ja kehitettävä parempia eloonjäämistoimenpiteitä, jotka olisi toimitettava STECF:lle arvioitavaksi mahdollisimman pian ja viimeistään 1 päivänä toukokuuta 2020.

(27) Delegoidulla asetuksella (EU) 2018/2035 otetaan käyttöön de minimis -poikkeukset, jotka koskevat — riimuverkoilla ja tavallisilla verkoilla ICES-alueella 2a ja 3a sekä ICES-suuralueella 4 pyydettyä merianturaa, — tietyillä puomitrooleilla, jotka on varustettu flaamilaisella paneelilla, ICES-suuralueella 4 pyydettyä merianturaa, — tietyillä pohjatrooleilla ICES-alueella 3a pyydetyn merianturan, koljan, valkoturskan, turskan, seidin, punakampelan, sillin, harmaaturskan, kultakuoreen ja mustakitaturskan yhteenlaskettuja saaliita, — tietyillä pohjatrooleilla ICES-alueella 3a pyydetyn merianturan, koljan, valkoturskan, turskan, seidin ja kummeliturskan yhteenlaskettuja saaliita, — tietyillä pohjatrooleilla ICES-alueella 3a pyydettyä valkoturskaa, — pohjatrooleilla ICES-alueella 4 c pyydettyä valkoturskaa ja turskaa, — tietyillä pohjatrooleilla ICES-suuralueella 4 pyydettyä punakampelaa, — kaikkien puomitrooleilla ICES-alueilla 4b ja 4c pyydettyjen saalisrajoitusten alaisten lajien saaliita.

(28) Jäsenvaltiot toimittivat kyseisiä de minimis -poikkeuksia tukevaa näyttöä. Tarkasteltuaan näyttöä (25) STECF totesi (26), että jäsenvaltioiden toimittamiin asiakirjoihin sisältyi perusteltuja argumentteja, jotka osoittavat, että valikoivuutta on vaikea parantaa tai että tahattomien saaliiden käsitteleminen aiheuttaisi kohtuuttomia kustannuksia. Koska olosuhteet eivät ole muuttuneet, de minimis -poikkeuksia on aiheellista jatkaa prosenttiosuuksien mukaisesti ja tehdä uudessa yhteisessä suosituksessa ehdotetut tarvittavat muutokset asetuksen (EU) N:o 1380/2013 15 artiklan 5 kohdan c alakohdan mukaisesti.

(29) Uudessa yhteisessä suosituksessa esitettiin tieteellistä lisänäyttöä de minimis ‐poikkeusten laajentamisesta koskemaan — pohjatrooleilla (OTB, OTT, PTB ja TBB) ICES-suuralueella 4 pyydettyä piikkimakrillia, — pohjatrooleilla (OTB, OTT, PTB ja TBB) ICES-suuralueella 4 pyydettyä makrillia. — puomitrooleilla (BT2) ICES-suuralueella 4 pyydettyä valkoturskaa, — pohjatrooleilla (OTB, OTT, SDN, SSC) ICES-alueilla 4a ja 4b pyydettyä valkoturskaa ja turskaa.

(30) Uudessa yhteisessä suosituksessa ehdotetaan de minimis -poikkeuksia, jotka koskevat — pitkälläsiimalla ICES-suuralueella 4 pyydettyä vähimmäisviitekokoa pienempää molvaa, — lajitteluristikkoa käyttävillä trooleilla pohjakalakantojen sekakalastuksessa ja katkaravun kalastuksessa ICES-alueella 3a ja ICES-suuralueella 4 pyydettyjä rehukalalajien (kilohailin, tuulenkalan, harmaaturskan ja mustakitaturskan) yhteenlaskettuja saaliita.

(31) Jäsenvaltiot toimittivat voimassa olevia ja uusia de minimis -poikkeuksia tukevaa tieteellistä näyttöä, joka perustui valikoivuuden parantamista koskeviin vaikeuksiin ja saaliiden käsittelyn kohtuuttomiin kustannuksiin. STECF tarkasteli kyseistä näyttöä täysistunnossaan 1–5 päivänä heinäkuuta 2019 (27).

(32) Arvioituaan jäsenvaltioiden toimittaman lisänäytön pohjatrooleilla ja puomitrooleilla pyydettyä piikkimakrillia ja makrillia koskevista de minimis -poikkeuksista STECF totesi, että useimpien jäsenvaltioiden olisi toimitettava lisätietoja. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi näiden lisätietojen toimittamista varten, kutakin lajia koskevien yksittäisten poikkeusten olisi oltava voimassa enintään yhden vuoden ajan ja jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Asianomaisten jäsenvaltioiden olisi toteutettava tarvittavat toimet tarvittavien tietojen keräämiseksi ja käsittelemiseksi tai tehtävä ylimääräisiä kokeita ja toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi näitä poikkeuksia olisi sovellettava väliaikaisesti 31 päivään joulukuuta 2020.

(33) Arvioituaan jäsenvaltioiden toimittaman näytön trooleilla pohjakalakantojen sekakalastuksessa pyydettyjä kilohailin, tuulenkalan, harmaaturskan ja mustakitaturskan yhteenlaskettuja saaliita koskevasta de minimis -poikkeuksesta STECF totesi, että ei ole esitetty kvantitatiivista näyttöä, joka tukisi väitteitä, joiden mukaan poisheitetyt saaliit ovat pieniä ja kaikki vaihtoehdot valikoivuuden parantamiseksi on käytetty. STECF totesi, että valikoivuuden parantaminen entisestään olisi vaikeaa tällaisessa kalastuksessa ja että de minimis -poikkeusta tarvitaan tahattomien sivusaaliiden kattamiseksi. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi näiden lisätietojen toimittamista varten, yhteenlaskettuja saaliita koskevan poikkeuksen olisi oltava voimassa enintään yhden vuoden ajan ja jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Asianomaisten jäsenvaltioiden olisi tehtävä ylimääräisiä kokeita ja toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi näitä poikkeuksia olisi sovellettava väliaikaisesti 31 päivään joulukuuta 2020.

(34) Arvioituaan jäsenvaltioiden toimittaman näytön puomitrooleilla pyydettyä, vähimmäisviitekokoa pienempää valkoturskaa koskevasta de minimis -poikkeuksesta STECF totesi, että näyttö, jonka mukaan tahattomien saaliiden purkamiseen liittyy kustannuksia, ei ole riittävä osoittamaan, että kustannukset ovat kohtuuttomia. STECF totesi, että valikoivuuden parantaminen asiaankuuluvassa kalastuksessa pitäisi asettaa etusijalle, koska se vähentää tahattomien saaliiden käsittelykustannuksia. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi näiden lisätietojen toimittamista varten, kyseisen de minimis -poikkeuksen olisi oltava voimassa enintään yhden vuoden ajan ja jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Lisäksi jäsenvaltioiden odotetaan raportoivan uusien valikoivuustoimenpiteiden käyttöönotosta. Asianomaisten jäsenvaltioiden olisi tehtävä ylimääräisiä kokeita ja toimitettava kaikki asiaankuuluvat tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi tätä poikkeusta olisi sovellettava väliaikaisesti 31 päivään joulukuuta 2020.

(35) Arvioituaan jäsenvaltioiden toimittaman näytön pohjatrooleilla pyydettyä vähimmäisviitekokoa pienempää valkoturskaa ja turskaa koskevasta de minimis -poikkeuksesta STECF totesi, että ei ole mahdollista arvioida, ovatko kohtuuttomia kustannuksia koskevat arviot asianmukaisia. STECF totesi, että valikoivuuden parantaminen asiaankuuluvassa kalastuksessa pitäisi asettaa etusijalle, koska se vähentää tahattomien saaliiden käsittelykustannuksia. Kun otetaan huomioon tarve jatkaa kalastustoimintaa tarvittavan tiedonkeruun varmistamiseksi näiden lisätietojen toimittamista varten, kyseisen de minimis -poikkeuksen olisi oltava voimassa enintään yhden vuoden ajan ja jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Lisäksi jäsenvaltioiden odotetaan raportoivan uusien valikoivuustoimenpiteiden käyttöönotosta. Asianomaisten jäsenvaltioiden olisi tehtävä ylimääräisiä kokeita ja toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi tätä poikkeusta olisi sovellettava väliaikaisesti 31 päivään joulukuuta 2020.

(36) Arvioituaan jäsenvaltioiden toimittaman näytön pitkälläsiimalla pyydettyä, vähimmäisviitekokoa pienempää molvaa koskevista uusista de minimis -poikkeuksista STECF totesi, että valikoivuuden parantaminen entisestään olisi vaikeaa tällaisessa kalastuksessa. Lisäksi STECF huomautti, että koska de minimis -määrä on todennäköisesti pieni, poikkeuksella ei olisi vaikutusta kalastuskuolevuuteen kokonaisuudessaan, edellyttäen että poisheitetyt saaliit kirjataan. Koska valikoivuutta on vaikea saavuttaa, poikkeus kyseisen kalastuksen osalta olisi rajoitettava yhteen vuoteen, mutta jäsenvaltioille olisi asetettava velvoite toimittaa asiaankuuluvat tiedot, joiden avulla STECF voi arvioida perustelut kattavasti ja komissio voi tehdä uudelleentarkastelun. Asianomaisten jäsenvaltioiden olisi tehtävä ylimääräisiä kokeita ja toimitettava tiedot STECF:n arvioitaviksi mahdollisimman pian ja viimeistään 1 päivänä toukokuuta 2020. Sen vuoksi näitä poikkeuksia olisi sovellettava väliaikaisesti 31 päivään joulukuuta 2020.

(37) Jotta vuotuisten kokonaissaaliiden määrittämisen edellyttämät luotettavat arviot poisheitettyjen saaliiden määristä voidaan varmistaa, jäsenvaltioiden olisi silloin, kun de minimis -poikkeus perustuu riittämättömien tietojen ekstrapolointiin ja osittaisiin laivastotietoihin, varmistettava, että koko kyseisen poikkeuksen piiriin kuuluvasta laivastosta annetaan tarkat ja varmennettavissa olevat tiedot.

(38) Uudessa yhteisessä suosituksessa ehdotetut toimenpiteet ovat asetuksen (EU) N:o 1380/2013 15 artiklan 4 kohdan, 15 artiklan 5 kohdan c alakohdan ja 18 artiklan 3 kohdan sekä asetuksen (EU) 2018/973 ja erityisesti sen 11 artiklan mukaisia, minkä vuoksi ne voidaan sisällyttää tähän asetukseen.

(39) Asetuksen (EU) 2018/973 16 artiklan 2 kohdan mukaisesti valta antaa purkamisvelvoitetta koskevia delegoituja säädöksiä siirretään komissiolle viiden vuoden ajaksi 5 päivästä elokuuta 2018. Sen vuoksi on aiheellista tarkastella eloonjäämisasteeseen perustuvan vapautuksen ja purkamisvelvoitetta koskevan de minimis -poikkeuksen vaikutusta tämän asetuksen toisena soveltamisvuotena.

(40) Sen vuoksi delegoitu asetus (EU) 2018/2035 olisi kumottava ja korvattava uudella asetuksella.

(41) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, tämän asetuksen olisi tultava voimaan heti sen julkaisemisen jälkeen. Tätä asetusta olisi sovellettava 1 päivästä tammikuuta 2020,

ON HYVÄKSYNYT TÄMÄN ASETUKSEN:

1 artikla Purkamisvelvoitteen täytäntöönpano Asetuksen (EU) N:o 1380/2013 15 artiklan 1 kohdassa säädetty purkamisvelvoite koskee sellaisten pohjakalakantojen kalastusta unionin vesillä Pohjanmerellä (ICES-alueet 2a ja 3a sekä ICES-suuralue 4), jotka ovat tämän asetuksen mukaisten saalisrajoitusten alaisia vuosina 2020–2021.

2 artikla Määritelmät Tässä asetuksessa tarkoitetaan: 1) ’Seltra-paneelilla’ valikoivaa laitetta, joka — muodostuu ylähavaksesta, jonka silmäkoko on vähintään 270 millimetriä (vinoneliösilmä), neljänä paneelina, jotka yhdistetään siten, että kolme 90 millimetrin silmää on kiinnitetty yhteen 270 millimetrin silmään, tai silmäkooltaan vähintään 140 millimetrin ylähavaksesta (neliösilmä), — on vähintään kolmen metrin pituinen, — on sijoitettu enintään neljän metrin päähän sulkuköydestä, ja — on yhtä leveä kuin troolin ylempi verkko (jameesta jameeseen). 2) ’valikointiristikolla varustetulla laitteella’ valikoivaa laitetta, joka muodostuu kahdesta havaksesta muodostuvaan vinoneliösilmäiseen verkkoon, jonka silmäkoko on vähintään 200 millimetriä, neljänä paneelina kiinnitetystä havaksesta ja joka johtaa troolin takaosassa olevaan pakoaukkoon; 3) ’flaamilaisella paneelilla’ puomitroolin viimeistä suipentuvaa havasosuutta, — jonka peräosa on kiinnitetty suoraan troolinperään, — jonka ylä- ja alahavasten silmäkoko solmujen välistä mitattuna on vähintään 120 millimetriä, — jonka venytetty pituus on vähintään kolme metriä; 4) ’bentaalisen aineksen vapauttavalla paneelilla’ tarkoitetaan paneelia, jossa on suuri silmäkoko tai neliösilmäristikko, joka on asennettu troolin – yleensä puomitroolin – alempaan havaskappaleeseen ja jonka tarkoituksena on vapauttaa mahdollinen bentaalinen aines ja merenpohjan jäte ennen niiden kulkeutumista troolinperään; 5) ’SepNep’:llä ovitroolia, — jonka silmäkoko on 80–99 + ≥ 100 millimetriä, — jossa on useita troolinperiä, joiden silmäkoko on 80–120 millimetriä ja jotka on kiinnitetty yhteen pidennysosaan; ylimmäisen troolinperän silmäkoko on vähintään 120 millimetriä ja se on varustettu erotuspaneelilla, jonka silmäkoko on enintään 105 millimetriä, ja — jossa voi lisäksi olla myös valinnainen lajitteluristikko, jonka tankojen väli on vähintään 17 millimetriä, edellyttäen että se on sellainen, että pienet keisarihummerit pääsevät siitä pakoon.

3 artikla Keisarihummeria koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan unionin vesillä Pohjanmerellä (ICES-alueet 2a ja 3a sekä ICES-suuralue 4) seuraaviin keisarihummerin (Nephrops norvegicus) saaliisiin: a) merroilla (FPO (28)) pyydetyt saaliit; b) sellaisilla pohjatrooleilla (OTB, OTT, TBN) pyydetyt saaliit, joiden 1) troolinperä on pidempi kuin 80 millimetriä; tai 2) lajitteluristikolla, jonka tankojen väli on enintään 35 millimetriä, varustetun troolinperän silmäkoko on vähintään 70 millimetriä; tai 3) lajitteluristikolla, jonka tankojen väli on enintään 19 millimetriä, varustetun troolinperän pituus on vähintään 35 millimetriä. 2. Kun 1 kohdassa tarkoitetuissa tapauksissa pyydetty keisarihummeri heitetään pois, se on vapautettava välittömästi kokonaisena alueella, jolta se on pyydetty. 3. Edellä 1 kohdan b alakohdassa tarkoitettua vapautusta sovelletaan väliaikaisesti 31 päivään joulukuuta 2020. Jäsenvaltioiden, joilla on välitön kalastuksenhoitoetu, on toimitettava 1 kohdan b alakohdassa säädettyä vapautusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. Tieteellis-teknis-taloudellinen kalastuskomitea (STECF) arvioi toimitetun tieteellisen tiedon viimeistään 31 päivänä heinäkuuta 2020.

4 artikla Merianturaa koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan unionin vesillä ICES-alueella 4c kuuden meripeninkulman etäisyydellä rannikosta mutta kartoitettujen kasvualueiden ulkopuolella säilyttämisen vähimmäisviitekokoa pienempään merianturaan (Solea solea), joka on pyydetty ovitroolilla (OTB), jonka troolinperän silmäkoko on 80–99 millimetriä. 2. Edellä 1 kohdassa tarkoitettua vapautusta sovelletaan ainoastaan aluksiin, joiden suurin pituus on 10 metriä ja enimmäiskoneteho 221 kW ja joilla kalastetaan enintään 30 metrin syvyisillä vesillä vetoajan ollessa enintään 1,5 tuntia. 3. Kun 1 kohdassa tarkoitetuissa tapauksissa pyydetty meriantura heitetään pois, se on vapautettava välittömästi.

5 artikla Kaikkien merroilla tai rysillä pyydettyjen saalisrajoitusten alaisten lajien sivusaaliita koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan unionin vesillä ICES-alueella 3a ja ICES-suuralueella 4 merroilla ja rysillä (FPO, FYK) pyydettyihin saalisrajoitusten alaisten kaikkien lajien saaliisiin. 2. Kun 1 kohdassa tarkoitetuissa tapauksissa pyydetyt kalat heitetään pois, ne on vapautettava välittömästi vedenpinnan alapuolelle.

6 artikla Punakampelan saaliita ja sivusaaliita koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan unionin vesillä ICES-alueella 3a ja ICES-suuralueella 4 seuraaviin: a) punakampela (Pleuronectes platessa), joka on pyydetty verkoilla (GNS, GTR, GTN, GEN); b) punakampela, joka on pyydetty ankkuroiduilla kierrenuotilla; c) punakampela, joka on pyydetty pohjatrooleilla (OTB, PTB), joiden silmäkoko on vähintään 120 millimetriä, kampelakalojen tai pyöreiden kalojen kohdennetun kalastuksen yhteydessä. 2. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan a) punakampelaan, joka on pyydetty ICES-alueella 3a kampelakalojen tai pyöreiden kalojen kohdennetun kalastuksen yhteydessä troolilla (OTB, PTB), jonka silmäkoko on vähintään 90–99 mm ja joka on varustettu Seltra-paneelilla, b) punakampela, joka on pyydetty ICES-suuralueella 4 kampelakalojen tai pyöreiden kalojen kohdennetun kalastuksen yhteydessä troolilla (OTB, PTB), jonka silmäkoko on vähintään 80–99 mm. 3. Kun 1 ja 2 kohdassa tarkoitetuissa tapauksissa pyydetty punakampela heitetään pois, se on vapautettava välittömästi. 4. Edellä 1 kohdan c alakohdassa tarkoitettua vapautusta sovelletaan väliaikaisesti 31 päivään joulukuuta 2020. Jäsenvaltioiden, joilla on välitön kalastuksenhoitoetu, on toimitettava 1 kohdan c alakohdassa säädettyä vapautusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. Tieteellis-teknis-taloudellinen kalastuskomitea (STECF) arvioi toimitetun tieteellisen tiedon viimeistään 31 päivänä heinäkuuta 2020.

7 artikla Vähimmäisviitekokoa pienempää punakampelaa koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan unionin vesillä ICES-alueella 2a ja ICES-suuralueella 4 vähimmäisviitekokoa pienempään punakampelaan, joka on pyydetty 80–119 millimetrin puomitrooleilla (BT2), jos punakampelaa pyydetään a) väistököyttä tai bentaalisen aineksen vapauttavaa paneelia (BRP) käyttävillä pyydyksillä ja aluksilla, joiden moottoriteho on yli 221 kilowattia; tai b) sellaisten jäsenvaltioiden aluksilla, jotka panevat täytäntöön kaikki kalastustiedot kirjaavaa kalastusta koskevan suunnitelman. 2. Edellä 1 kohdassa säädettyä poikkeusta sovelletaan myös kampelakaloihin, jotka on pyydetty puomitrooleilla (BT2) ja aluksilla, joiden moottoriteho on enintään 221 kilowattia tai kokonaispituus alle 24 m ja jotka on rakennettu kalastamaan 12 meripeninkulman vyöhykkeellä, jos keskimääräinen troolausaika on alle 90 minuuttia. 3. Jäsenvaltioiden, joilla on välitön kalastuksenhoitoetu, on toimitettava 1 ja 2 kohdassa säädettyä vapautusta tukevaa tieteellistä lisätietoa vuosittain mahdollisimman pian ja viimeistään kunkin vuoden 1 päivänä toukokuuta. Tieteellis-teknis-taloudellinen kalastuskomitea (STECF) arvioi toimitetun tieteellisen tiedon kunkin vuoden 31 päivään heinäkuuta mennessä. 4. Kun 1 ja 2 kohdassa tarkoitetuissa tapauksissa pyydetty punakampela heitetään pois, se on vapautettava välittömästi.

8 artikla Piikkikampelaa koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan unionin vesillä ICES-suuralueella 4 puomitroolilla, jonka troolinperän silmäkoko on yli 80 millimetriä (TBB), pyydettyihin piikkikampelan (Scophthalmus maximus) saaliisiin. 2. Edellä 1 kohdassa tarkoitettua vapautusta sovelletaan väliaikaisesti 31 päivään joulukuuta 2020. Jäsenvaltioiden, joilla on välitön kalastuksenhoitoetu, on toimitettava 1 kohdassa säädettyä vapautusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. Tieteellis-teknis-taloudellinen kalastuskomitea (STECF) arvioi toimitetun tieteellisen tiedon viimeistään 31 päivänä heinäkuuta 2020. 3. Kun 1 kohdassa tarkoitetuissa tapauksissa pyydetty piikkikampela heitetään pois, se on vapautettava välittömästi.

9 artikla Rauskukaloja koskeva eloonjäämisasteeseen perustuva vapautus 1. Asetuksen (EU) N:o 1380/2013 15 artiklan 4 kohdan b alakohdassa tarkoitettua eloonjäämisasteeseen perustuvaa vapautusta sovelletaan unionin vesillä Pohjanmerellä (ICES-alueet 2a ja 3a sekä ICES-suuralue 4) millä tahansa pyydyksellä pyydettyihin rauskukaloihin. 2. Jäsenvaltioiden, joilla on välitön kalastuksenhoitoetu, on toimitettava 1 kohdassa säädettyä vapautusta tukevaa tieteellistä lisätietoa vuosittain mahdollisimman pian ja viimeistään kunkin vuoden 1 päivänä toukokuuta. Tieteellis-teknis-taloudellinen kalastuskomitea (STECF) arvioi toimitetun tieteellisen tiedon kunkin vuoden 31 päivään heinäkuuta mennessä. 3. Kun 1 kohdassa tarkoitetuissa tapauksissa pyydetyt rauskukalat heitetään pois, ne on vapautettava välittömästi.

10 artikla De minimis -poikkeukset Poiketen siitä, mitä asetuksen (EU) N:o 1380/2013 15 artiklan 1 kohdassa säädetään, seuraavat määrät voidaan kyseisen asetuksen 15 artiklan 4 kohdan c alakohdan nojalla heittää pois: a) kun kyseessä on merianturan kalastus unionin vesillä ICES-alueilla 2a ja 3a sekä ICES-suuralueella 4 riimuverkkoja ja tavallisia verkkoja (GN, GNS, GND, GNC, GTN, GTR, GEN, GNF) käyttävillä aluksilla: säilyttämisen vähimmäisviitekokoa pienemmän ja suuremman merianturan määrä, joka saa olla enintään 3 prosenttia kyseisen lajin vuotuisesta kokonaissaaliista; b) kun kyseessä on merianturan kalastus unionin vesillä ICES-suuralueella 4 flaamilaisella paneelilla varustettuja silmäkooltaan 80–119 millimetrin puomitrooleja (TBB) käyttävillä aluksilla: säilyttämisen vähimmäisviitekokoa pienemmän merianturan määrä saa olla enintään 5 prosenttia kyseisen lajin vuotuisesta kokonaissaaliista; c) kun kyseessä on keisarihummerin kalastus unionin vesillä ICES-alueella 3a sellaisia pohjatrooleja (OTB, OTT, TBN) käyttävillä aluksilla, joiden silmäkoko on vähintään 70 millimetriä ja jotka on varustettu lajitteluristikolla, jonka tankojen väli on enintään 35 millimetriä: säilyttämisen vähimmäisviitekokoa pienempien merianturan, koljan, valkoturskan, turskan, seidin ja kummeliturskan yhteenlaskettu määrä, joka saa olla enintään 4 prosenttia keisarihummerin, merianturan, koljan, valkoturskan, pohjankatkaravun, turskan, seidin ja kummeliturskan vuotuisesta kokonaissaaliista; d) kun kyseessä on pohjankatkaravun pyynti unionin vesillä ICES-alueella 3a sellaisia pohjatrooleja (OTB, OTT) käyttävillä aluksilla, joiden silmäkoko on vähintään 35 millimetriä, jossa on kaloille esteetön pakoaukko ja jotka on varustettu lajitteluristikolla, jonka tankojen väli on enintään 19 millimetriä: säilyttämisen vähimmäisviitekokoa pienempien merianturan, koljan, valkoturskan, turskan, punakampelan, seidin, sillin, harmaaturskan, kultakuoreen ja mustakitaturskan yhteenlaskettu määrä, joka saa olla enintään 5 prosenttia keisarihummerin, merianturan, koljan, valkoturskan, turskan, seidin, punakampelan, pohjankatkaravun, kummeliturskan, harmaaturskan, kultakuoreen, sillin ja mustakitaturskan vuotuisista kokonaissaaliista; e) kun kyseessä on pohjakalakantojen sekakalastus unionin vesillä ICES-suuralueella 4c sellaisia pohjatrooleja tai nuottia (OTB, OTT, SDN, SSC) käyttävillä aluksilla, joiden silmäkoko on 70–99 millimetriä (TR2): säilyttämisen vähimmäisviitekokoa pienempien valkoturskan ja turskan (Gadus morhua) yhteenlaskettu määrä, joka saa vuosina 2020 ja 2021 olla enintään 5 prosenttia valkoturskan ja turskan vuotuisista kokonaissaaliista; turskan enimmäismäärä, joka voidaan heittää pois, on 2 prosenttia kyseisistä kokonaissaaliista; f) kun kyseessä on pohjakalakantojen sekakalastus unionin vesillä ICES-alueilla 4a ja 4b sellaisia pohjatrooleja tai nuottia (OTB, OTT, SDN, SSC) käyttävillä aluksilla, joiden silmäkoko on 70–99 millimetriä (TR2): säilyttämisen vähimmäisviitekokoa pienempien valkoturskan ja turskan (Gadus morhua) yhteenlaskettu määrä, joka saa vuonna 2020 olla enintään 6 prosenttia valkoturskan ja turskan vuotuisista kokonaissaaliista; turskan enimmäismäärä, joka voidaan heittää pois, on 2 prosenttia kyseisistä kokonaissaaliista; tässä alakohdassa säädettyä de minimis -poikkeusta sovelletaan väliaikaisesti 31 päivään joulukuuta 2020. Jäsenvaltioiden, joilla on välitön kalastuksenhoitoetu, on toimitettava poikkeusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. STECF arvioi toimitetun tieteellisen tiedon 31 päivään heinäkuuta 2020 mennessä; g) kun kyseessä on kalastus unionin vesillä ICES-alueella 3a sellaisia pohjatrooleja (OTB, OTT, TBN, PTB) käyttävillä aluksilla, jotka on varustettu Seltra-paneelilla ja joiden silmäkoko on 90–119 millimetriä, tai sellaisia pohjatrooleja (OTB, OTT, TBN, PTB) käyttävillä aluksilla, joiden silmäkoko on vähintään 120 millimetriä: säilyttämisen vähimmäisviitekokoa pienemmän valkoturskan määrä, joka saa olla enintään 2 prosenttia keisarihummerin, turskan, koljan, valkoturskan, seidin, merianturan, punakampelan ja kummeliturskan vuotuisista kokonaissaaliista. h) kun kyseessä on pohjakalakantojen sekakalastus unionin vesillä ICES-suuralueella 4 sellaisia puomitrooleja käyttävillä aluksilla, joiden silmäkoko on 80–119 millimetriä: säilyttämisen vähimmäisviitekokoa pienemmän valkoturskan määrä, joka saa olla enintään 2 prosenttia punakampelan ja merianturan vuotuisista kokonaissaaliista. tässä alakohdassa säädettyä de minimis -poikkeusta sovelletaan väliaikaisesti 31 päivään joulukuuta 2020. Jäsenvaltioiden, joilla on välitön kalastuksenhoitoetu, on toimitettava poikkeusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. STECF arvioi toimitetun tieteellisen tiedon 31 päivään heinäkuuta 2020 mennessä; i) kun kyseessä on keisarihummerin kalastus unionin vesillä ICES-suuralueella 4 sellaisia pohjatrooleja käyttävillä aluksilla, jotka on varustettu SepNep:llä ja joiden silmäkoko on 80–99 millimetriä: säilyttämisen vähimmäisviitekokoa pienemmän punakampelan määrä, joka saa olla enintään 3 prosenttia seitin, punakampelan, koljan, valkoturskan, turskan, pohjankatkaravun, merianturan ja keisarihummerin vuotuisista kokonaissaaliista; j) kun kyseessä on hietakatkaravun pyynti unionin vesillä ICES-alueilla 4b ja 4c puomitrooleilla: kaikkien saalisrajoitusten alaisten lajien määrä, joka saa olla enintään 7 prosenttia vuonna 2020 ja enintään 6 prosenttia vuonna 2021 kaikkien saalisrajoitusten alaisten lajien vuotuisista kokonaissaaliista kyseisessä kalastuksessa; k) kun kyseessä on pohjakalakantojen sekakalastus ICES-suuralueella 4 pohjatrooleilla (OTB, OTT, PTB ja TBB), joiden silmäkoko on 80–99 millimetriä (TR2, BT2): piikkimakrillin (Trachurus spp.) määrä, joka saa olla enintään 7 prosenttia vuonna 2020 ja enintään 6 prosenttia vuonna 2021 piikkimakrillin vuotuisista kokonaissaaliista kyseisessä kalastuksessa; tässä alakohdassa säädettyä de minimis -poikkeusta sovelletaan väliaikaisesti 31 päivään joulukuuta 2020. Jäsenvaltioiden, joilla on välitön kalastuksenhoitoetu, on toimitettava vapautusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. Tieteellis-teknis-taloudellinen kalastuskomitea (STECF) arvioi toimitetun tieteellisen tiedon viimeistään 31 päivänä heinäkuuta 2020. l) kun kyseessä on pohjakalakantojen sekakalastus ICES-suuralueella 4 sellaisia pohjatrooleja (OTB, OTT, PTB ja TBB) käyttävillä aluksilla, joiden silmäkoko on 80–99 millimetriä: makrillin (Scomber scombrus) määrä, joka saa olla enintään 7 prosenttia vuonna 2020 ja enintään 6 prosenttia vuonna 2021 makrillin vuotuisista kokonaissaaliista kyseisessä kalastuksessa; tässä alakohdassa säädettyä de minimis -poikkeusta sovelletaan väliaikaisesti 31 päivään joulukuuta 2020. Jäsenvaltioiden, joilla on välitön kalastuksenhoitoetu, on toimitettava poikkeusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. STECF arvioi toimitetun tieteellisen tiedon 31 päivään heinäkuuta 2020 mennessä; m) kun kyseessä on pohjakalakantojen sekakalastus ICES-alueella 3a ja ICES-suuralueella 4 trooleilla (OTB, OTM, OTT, PTB, PTM, SDN, SPR, SSC, TB, TBN), joiden silmäkoko on yli 80 mm, ja pohjankatkaravun pyynti pyydyksillä, joissa on lajitteluristikko, jonka tankojen väli on 19 millimetriä, tai vastaava valikoiva laite ja kalapesä, jonka silmäkoko on yli 35 mm ICES-alueella 3a ja 32 mm ICES-suuralueella 4: kilohailin, tuulenkalan, harmaaturskan ja mustakitaturskan yhteenlaskettu määrä, joka saa olla enintään 1 prosentti vuotuisista kokonaissaaliista pohjakalakantojen sekakalastuksessa ja pohjakatkaravun pyynnissä; tässä alakohdassa säädettyä de minimis -poikkeusta sovelletaan väliaikaisesti 31 päivään joulukuuta 2020. Jäsenvaltioiden, joilla on välitön kalastuksenhoitoetu, on toimitettava poikkeusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. STECF arvioi toimitetun tieteellisen tiedon 31 päivään heinäkuuta 2020 mennessä; n) kun kyseessä on kummeliturskan pohjakalastus ICES-suuralueella 4 pitkääsiimaa (LLS) käyttävillä aluksilla: säilyttämisen vähimmäisviitekokoa pienemmän molvan (Molva molva) määrä, joka saa olla enintään 3 prosenttia molvan vuotuisista kokonaissaaliista kyseisessä pohjakalastuksessa; tässä alakohdassa säädettyä de minimis -poikkeusta sovelletaan väliaikaisesti 31 päivään joulukuuta 2020. Jäsenvaltioiden, joilla on välitön kalastuksenhoitoetu, on toimitettava poikkeusta tukevaa tieteellistä lisätietoa mahdollisimman pian ja viimeistään 1 päivänä toukokuuta 2020. STECF arvioi toimitetun tieteellisen tiedon 31 päivään heinäkuuta 2020 mennessä.

11 artikla Tekniset erityistoimenpiteet Skagerrakissa 1. On kiellettyä pitää aluksella tai käyttää Skagerrakissa trooleja, ankkuroituja kierrenuottia, puomitrooleja tai vastaavia vedettäviä verkkopyydyksiä, joiden silmäkoko on alle 120 millimetriä. 2. Poiketen siitä, mitä 1 kohdassa säädetään, seuraavia trooleja voidaan käyttää: a) troolit, joiden verkon perän silmäkoko on vähintään 90 millimetriä, edellyttäen että ne on varustettu Seltra-paneelilla tai lajitteluristikolla, jonka tankojen väli on enintään 35 millimetriä; b) troolit, joiden verkon perän silmäkoko on vähintään 70 millimetriä (neliösilmä) ja jotka on varustettu lajitteluristikolla, jonka tankojen väli on enintään 35 millimetriä; c) troolit, joiden pienin silmäkoko on alle 70 millimetriä kalastettaessa pelagisia tai rehukalalajeja, edellyttäen että yli 80 prosenttia saaliista on yhtä tai useampaa pelagista tai rehukalalajia; d) troolit, joiden verkon perän silmäkoko on vähintään 35 millimetriä pyydettäessä pohjankatkarapua, edellyttäen että trooli on varustettu lajitteluristikolla, jonka tankojen väli on enintään 19 millimetriä. 3. Kalapesää voidaan käyttää pyydettäessä 2 kohdan d alakohdan mukaisesti pohjankatkarapua, edellyttäen että on olemassa asianmukaiset kalastusmahdollisuudet sivusaaliskalastuksen kattamiseksi ja että pesä on a) varustettu neliösilmäisellä ylähavaksella, jonka silmäkoko on vähintään 120 millimetriä; b) vähintään kolmen metrin pituinen; ja c) vähintään yhtä leveä kuin lajitteluristikko.

12 artikla SepNep SepNep-verkkojen käyttö on sallittua.

13 artikla Kumoaminen Kumotaan delegoitu asetus (EU) 2018/2035.

14 artikla Voimaantulo ja soveltaminen Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2020 31 päivään joulukuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä lokakuuta 2019. Komission puolesta Puheenjohtaja Jean-Claude JUNCKER

(1) EUVL L 179, 16.7.2018, s. 1.

(2) EUVL L 198, 25.7.2019, s. 105.

(3) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(4) Euroopan parlamentin ja neuvoston asetus (EU) 2018/973, annettu 4 päivänä heinäkuuta 2018, Pohjanmeren pohjakalakantoja ja näitä kantoja hyödyntäviä kalastuksia koskevan monivuotisen suunnitelman vahvistamisesta, purkamisvelvoitteen täytäntöönpanoa Pohjanmerellä koskevien yksityiskohtien erittelemisestä sekä neuvoston asetusten (EY) N:o 676/2007 ja (EY) N:o 1342/2008 kumoamisesta (EUVL L 179, 16.7.2018, s. 1).

(5) Komission delegoitu asetus (EU) 2018/2035, annettu 18 päivänä lokakuuta 2018, tiettyjen pohjakalakantojen kalastusta Pohjanmerellä kaudella 2019–2021 koskevan purkamisvelvoitteen täytäntöönpanoa koskevien yksityiskohtien erittelemisestä (EUVL L 327, 21.12.2018, s. 17).

(6) Euroopan unionin ja Norjan välisissä Skagerrakin ja Kattegatin vuoden 2012 kalastuksen sääntelyä koskevien kalastusneuvottelujen yhteisesti sovittu pöytäkirja.

(7) Euroopan unionin ja Norjan 4 päivänä heinäkuuta 2012 tekemä, poisheittokiellon ja valvontatoimenpiteiden täytäntöönpanoa Skagerrakin alueella koskevia toimenpiteitä koskevien kalastusneuvottelujen yhteisesti sovittu pöytäkirja.

(8) https://stecf.jrc.ec.europa.eu/documents/43805/2537709/STECF+PLEN+19-02.pdf

(9) Kansainvälinen merentutkimusneuvosto.

(10) https://stecf.jrc.ec.europa.eu/documents/43805/2537709/STECF+PLEN+19-02.pdf

(11) https://stecf.jrc.ec.europa.eu/documents/43805/1099561/STECF+PLEN+15-02.pdf

(12) https://stecf.jrc.ec.europa.eu/documents/43805/2147402/STECF+PLEN+18-02.pdf

(13) https://stecf.jrc.ec.europa.eu/documents/43805/1099561/STECF+PLEN+15-02.pdf

(14) https://stecf.jrc.ec.europa.eu/documents/43805/2147402/STECF+PLEN+18-02.pdf

(15) https://stecf.jrc.ec.europa.eu/documents/43805/2537709/STECF+PLEN+19-02.pdf

(16) https://stecf.jrc.ec.europa.eu/documents/43805/1780485/STECF+PLEN+17-02.pdf

(17) https://stecf.jrc.ec.europa.eu/documents/43805/2147402/STECF+PLEN+18-02.pdf

(18) https://stecf.jrc.ec.europa.eu/documents/43805/2147402/STECF+PLEN+18-02.pdf

(19) https://stecf.jrc.ec.europa.eu/documents/43805/2147402/STECF+PLEN+18-02.pdf

(20) https://stecf.jrc.ec.europa.eu/documents/43805/2537709/STECF+PLEN+19-02.pdf

(21) https://stecf.jrc.ec.europa.eu/documents/43805/2537709/STECF+PLEN+19-02.pdf

(22) https://stecf.jrc.ec.europa.eu/documents/43805/2537709/STECF+PLEN+19-02.pdf

(23) https://stecf.jrc.ec.europa.eu/documents/43805/2537709/STECF+PLEN+19-02.pdf

(24) https://stecf.jrc.ec.europa.eu/documents/43805/2537709/STECF+PLEN+19-02.pdf

(25) https://stecf.jrc.ec.europa.eu/documents/43805/1099561/STECF+PLEN+15-02.pdf

(26) https://stecf.jrc.ec.europa.eu/documents/43805/2147402/STECF+PLEN+18-02.pdf

(27) https://stecf.jrc.ec.europa.eu/documents/43805/2537709/STECF+PLEN+19-02.pdf

(28) Tässä asetuksessa käytetyillä pyydyskoodeilla tarkoitetaan koodeja, jotka esitetään valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä annetun komission täytäntöönpanoasetuksen (EU) N:o 404/2011 liitteessä XI. Sellaisten alusten osalta, joiden suurin pituus on alle 10 metriä, tässä asetuksessa käytetyt koodit viittaavat FAO:n pyydysluokituksen mukaisiin koodeihin.